nb da da da da nb sv da da da da da nb nb en en da en en en en en da en en
Flemming Søegaard rapporterer fra årets første oldboyskamp - Svanholm Cricketklub
Søndag d. 10. maj 2009 kl. 12:12 af Svanholm CC
De Gamle måtte kæmpe til sidste mand i åbningskampen mod KB/Soraner for at hive sejren hjem
Om det blæsende og kolde vejr på Svanholm Park var et varsel om problemer i årets første kamp får stå hen i det uvisse. Men anfører Morten Petersson svigtede ikke publikums forventninger. Han lagde hårdt fra land med at tabe lodtrækningen (næsten som sædvanligt), hvorved vi blev sendt i marken iført adskillige bluser og trøjer for at modstå den stride vind, der stod ind over banen. Heldigvis skinnede solen meget af tiden, således at det blev nogenlunde udholdeligt, men koldt var det sg..
Flemming Søegaard (0 for 29) og Allan Maigaard (0 for 27) blev sat til at åbne kastningen. Da Flemming havde problemer med den nye bold (den swingede lidt rigeligt til tider i den kraftige sidevind) kostede det blandt andet en del udenom, så det blev noget dyrere end forventet, hvorimod Allan kunne holde deres score på et fornuftigt niveau. Men Allan From (1 for 27) og især Morten (3 for 23) levede op til forventningerne. Hermed var KB/Soraner all out for 121 point. Der er dog lidt at sige til vort forsvar for deres noget høje, idet en af vore spillere ikke mødte op til kampen, hvilket på ingen måde ligner den pågældende.
Der var nu lagt pres på vores gærdespillere, da det ville kræve, at 5 spillere stort set skulle score maksimum, da man ikke skulle forvente den slags af Lars Bo Gottwald og Flemming. Det startede da også nogenlunde efter planen med Michael Petersson (17) og Morten (25*) som åbnere. Dog var Michael i stand til at finde en, der kunne gribe ham ud i 6’er-forsøg helt ude på stregen. Efterfølgerne Allan F. (26*) og Kenneth Schwaner (19) fulgte samme mønster, hvorefter det var op til Allan M. (24) og Lars Bo at forsøge at batte sejren hjem. Men da det kneb med pointene fra Lars Bo’s bat, stod vi lige pludselig i den situation, at Allan havde 24 og Lars stort set ikke havde scoret et point, og vi manglede stadig 7-8 point. Men ved hjælp af lidt ukoncentreret bowling fik vi skrabet nogle ekstra’s ind på kontoen i form af udenoms og legbyes (hvor vi, der stod udenfor, næsten skreg os hæse for at få d’herrer ved gærdet til løbe lidt stærkere for at få så mange ekstra’s som muligt). Og da vi så ifølge tavlen manglede 2 point skulle Allan så modtage bold. Men et vandret bat og et slag til leg kostede Allans off-pind, så nu skulle Flemming så ind og være med til at score de nødvendige point. Efter at have kigget på et par bolde fra Henning Lystrup (yderst flink mand – denne Henning) lykkedes det Flemming med sit favoritstød (vist nok det eneste han har) at sende bolden ud til 4 på legsiden. Hermed var sejren så hjemme, og på vejen ud takkede Lars Bo Flemming for, at han nu havde fået sin første not out. Og så netop til Flemming, som er klubbens not out-samler nr. 1. Da regnskabet herefter blev finkæmmet, viste det sig, at vi måske nok havde vundet, mens Allan og Lars Bo stod inde, for lige pludselig viste det sig, at vi havde lavet 129 point. Men med sådan et vejr er der ikke noget at sige til, at der kan gå lidt ”ged” i tallene.
Oven på alt dette stod menuen nu på et dejligt varmt bad, selv om der var lidt kø ved den eneste bruser, der virkede ordentligt, og efterfølgende et besøg i baren for at vi også skulle mærke den ”liflige” kulde indvendigt.
KB/Soraner 121 for 5 på 23.1 overs
Svanholm 129 for 3 på 19.4 overs